
Nadzorni svet Kapitalske družbe pokojninskega in invalidskega zavarovanja, d. d.,
na podlagi 5. točke 13. člena in prvega odstavka 16. člena
Statuta Kapitalske družbe pokojninskega in invalidskega zavarovanja, d. d.,
vabi kandidate oziroma kandidatke k predložitvi vlog za opravljanje funkcije
predsednika uprave in člana uprave (ž/m)
Uprava družbe bo dvočlanska. 
Splošni pogoji:
Kandidati/tke za funkcijo predsednika/ice uprave in člana/ice uprave morajo poleg splošnih pogojev, določenih z zakonom, izpolnjevati še naslednje pogoje:
· imajo univerzitetno izobrazbo oziroma izobrazbo, pridobljeno po študijskih programih druge stopnje v skladu z zakonom, ki ureja visoko šolstvo, oziroma raven izobrazbe, ki v skladu z zakonom, ki ureja visoko šolstvo, ustreza izobrazbi druge stopnje;
· imajo deset let delovnih izkušenj na vodstvenih položajih, od tega vsaj tri leta v primerljivih dejavnostih, in dosegajo pri svojem delu dobre primerljive rezultate;
· obvladajo slovenski in angleški jezik na višji ravni;
· jih odlikuje osebna integriteta in poslovna etičnost;
· niso bili obsojeni zaradi kaznivega dejanja, ki se preganja po uradni dolžnosti, ali zoper njih ni bila vložena pravnomočna obtožnica za kaznivo dejanje, ki se preganja po uradni dolžnosti;
· ne opravljajo funkcije, ki je po zakonu, ki ureja integriteto in preprečevanje korupcije ali po drugem zakonu nezdružljiva s članstvom v nadzornem organu ali organu vodenja gospodarske družbe, in take funkcije niso opravljali v preteklih šestih mesecih;
· nimajo ali v zadnjih šestih mesecih niso imeli funkcije v politični stranki, na katero so bili voljeni ali imenovani.
Posebni pogoji:
Kandidati/tke za predsednika/ico uprave in člana/ico uprave morajo predložiti program razvoja Kapitalske družbe pokojninskega in invalidskega zavarovanja, d. d., v obsegu 2.000 – 3.000 besed. 
Položaj predsednika/ice uprave in člana/ice uprave Kapitalske družbe pokojninskega in invalidskega zavarovanja, d. d., je nezdružljiv s članstvom v poslovodstvu v družbi, v kateri ima Kapitalska družba pokojninskega in invalidskega zavarovanja, d. d., večinski delež ali prevladujoč vpliv, in v gospodarski družbi, ki opravlja dejavnost, ki je ali bi lahko bila v konkurenčnem razmerju z dejavnostjo družbe s kapitalsko naložbo Kapitalske družbe pokojninskega in invalidskega zavarovanja, d. d.
Predsednik/ica uprave in član/ica uprave ne smeta biti v poslovnem razmerju z gospodarsko družbo s kapitalsko naložbo Kapitalske družbe pokojninskega in invalidskega zavarovanja, d. d., ali z njo povezano družbo. Za poslovno razmerje se šteje vsak pravni posel, razen poslov, v katerih je predsednik/ica uprave in član/ica uprave odjemalec običajnih produktov in storitev družbe, po splošnih pogojih, ki veljajo za druge subjekte na trgu.
Mandat predsednika/ice uprave in člana/ice uprave traja štiri leta in sta lahko ponovno imenovana/i.
Predsednika/ico uprave in člana/ico uprave imenuje nadzorni svet Kapitalske družbe pokojninskega in invalidskega zavarovanja, d. d. 
Nadzorni svet bo izmed prijavljenih kandidatov/tk izbral dva/e člana/ici uprave, od katerih bo enega/o imenoval za predsednika/ico uprave. Kandidati/tke, ki želijo kandidirati le za predsednika/ico uprave ali le za člana/ico uprave, to izrecno navedejo v prijavi.  
Nadzorni svet bo imenoval upravo v takšni sestavi, da bo kot celota kompetentna na naslednjih področjih:
· korporativno upravljanje in pravni okvir poslovanja družbe, 
· upravljanje premoženja (kapitalske in finančne naložbe),
· poklicno zavarovanje oz. pokojninski skladi.
Za primerljive dejavnosti iz druge alineje Splošnih pogojev štejejo, bančništvo, zavarovalništvo, dejavnost finančnih holdingov ter upravljanje pokojninskih in investicijskih skladov.
Kot ustrezno dokazilo o znanju angleškega jezika na višji ravni šteje potrdilo o opravljenem izpitu na ravni B1 oziroma dokazilo o opravljenem izpitu iz angleškega jezika v okviru študija na univerzi, skupaj s potrjenim predmetnikom oziroma dokazilo, da se je kandidat/tka šolal/a v angleškem jeziku. 
Prijave z dokazili o izpolnjevanju pogojev sprejema Kapitalska družba pokojninskega in invalidskega zavarovanja, d. d., Dunajska cesta 119, 1000 Ljubljana, z oznako »Za nadzorni svet – razpis«. Prijave morajo prispeti na navedeni naslov najkasneje do 4. 5. 2026 do 12.00 ure.
Prijavljeni/e kandidati/tke bodo o imenovanju predsednika/ice in člana/ice uprave obveščeni v roku osmih dni po imenovanju na seji nadzornega sveta Kapitalske družbe pokojninskega in invalidskega zavarovanja, d. d.
Morebitne dodatne informacije lahko kandidati/tke dobijo na naslovu: Kapitalska družba, d. d., Dunajska cesta 119, 1000 Ljubljana.

